Hautakivimyyjän Käsikirja
Palomäki, Lassi (2013)
Palomaki_Lassi.pdf (1.038Mt)
Palomäki, Lassi
http://urn.fi/URN:NBN:fi:amk-2013052811331
Opinnäytetyöni aihe käsittelee myyntityöhön perehdyttämistä kivialalla. Opinnäytetyön kirjoitushetkellä työskentelen Peipohjan Kiviveistämö Oy:ssä Porin myyntiedustajana. Myyn kuluttajille hautakiviä ja niihin liittyviä kaiverrus- ja entisöintitöitä. Tein opinnäytetyöni myyntiedustajan työn ohella. Valitsin aiheen koska koin sen itselleni hyödylliseksi ja ajankohtaiseksi. Työpaikalta löytyi kehityskohde aiheeseen liittyen.
Myyntityö on erikoisosaamista, mutta samalla se on opittavissa oleva taito, siinä missä mikä hyvänsä muukin työ. Myyjänä on tärkeää osata tuotteiden ja palveluiden ominaisuudet ennen työskentelyn aloittamista.
Tämä opinnäytetyö tehtiin projektina Peipohjan Kiviveistämö Oy:lle. Yrityksellä on eri paikkakunnilla toimivia jälleenmyyjiä. Jotkut heistä myyvät hautakiviä päätyönään, toiset sivutoimenaan. Yksi myyjä voi myydä satojakin kiviä vuodessa, kun taas toinen saavuttaa vain muutaman myydyn kiven vuosimäärän. Vähemmän myyvien jälleenmyyjien taidot ja tekniikat ovat eri tasolla enemmän kokemusta omaavien kanssa. Oppaan tarkoituksena on erityisesti auttaa aloittavia ja muuten vähemmällä kokemusmäärällä toimivia myyjiä ja löytää mahdollisesti myös uusia näkökulmia kivimyyntiin niin kutsuttujen konkareidenkin keskuudessa. Opas tiivistää samojen kansien väliin materiaalia muun muassa koskien myyntitekniikoita kivialalla, asiakassuhteen ylläpitoa, myyjän työkaluja ja yrityksen tuotteita ja palveluja kuluttajalle. Se käsittelee myös alan erikoispiirteitä, kuten esimerkiksi surevien asiakkaiden kohtaamista.
Opas on rajattu koskemaan pääasiallisesti uusien hautakivien ja entisöintitöiden myyntiä, joten rakennus- ja ympäristökivien myyntiin opas ei keskity, vaikka oppaasta voi olla hyötyä niissäkin soveltuvin osin.
Tutkimuksen tilaajana on Peipohjan Kiviveistämö Oy niminen kivialan yritys. Vuosi 2013 on veistämölle 76. toimintavuosi. Päätoimitilana toimii yhä Peipohjassa sijaitseva veistämö kaikkine myynti- ja kiven työstötiloineen ja liikevaihto on parin miljoonan euron luokkaa vuosittain. Yritys työllistää 25 työntekijää ja lisäksi sillä on aktiivisia jälleenmyyjiä ympäri Suomea noin 60 ihmistä. Porissa, Raumalla, Vammalassa ja Helsingissä sijaitsevat myös jälleenmyyjien ylläpitämät myymälätilat. Yrityksellä on ollut jo pitkään tarve tiivistää olennaisimpia asioita kivialan myyntiä koskien oppaan muotoon. Ottaen huomioon kyseessä olevan alan, myyminen ei ole kaikilta osin täysin samanlaista kuin muilla myynnin aloilla.